*Sporočilo za javnost*

**Delavnice navdiha 2025/26**

**Peti katalog osnovnim šolam ponuja že skoraj 50 delavnic**

Novo mesto, 24. junij 2025

**Regijski NVO center-stičišče nevladnih organizacij JV Slovenije je tudi letos pred zaključkom aktualnega šolskega leta več kot 60 osnovnim šolam in njihovim podružnicam v regiji poslal že peti e-katalog nevladniških vsebin Delavnice navdiha 2025/26. V njem so zbrali skoraj 50 delavnic, predavanj, pohodov ipd. vsebin 44 lokalnih društev in zasebnih zavodov.**

Novi katalog tako zajema še bolj pester nabor izobraževalnih, športnih, kulturnih idr. vsebin za popestritev in dopolnitev pouka ter za bolj povezane lokalne skupnosti. »Učenci in učenke lahko v družbi paraplegikov odigrajo košarkarsko tekmo, s svetovnimi prvakinjami vihtijo mažoretne palice, z izkušenimi trenerji spoznajo balvansko plezanje, kegljanje, ju-jitsu ali karate, streljajo v tarče z lokostrelci ali člani airsoft kluba, se s planinci odpravijo na pohod ... Sprejemanje drugačnosti doživijo z ogledom predstav v izvedbi Sončkov, se v družbi slepih in slabovidnih sprehodijo po senzorični učni poti ter z gluhimi in naglušnimi naučijo Zdravljico v znakovnem jeziku ... Izvedo več o naši zgodovini bodisi od tistih, ki so sodelovali v osamosvojitveni vojni, bodisi od kolektiva, ki iz pozabe oživlja pomembne ženske naše preteklosti ... Za ustvarjalne urice lahko razred gosti priznano modno oblikovalko, keramičarko, konservatorje–restavratorje, zeliščarke, članice društva upokojencev ... Stiske, medvrstniško nasilje, slabo počutje in druge tegobe pa rešujejo ob podpori strokovnih delavcev vrste društev, namenjenih preprečevanju odvisnosti, soočanju z izgubo, zdravstvenih izzivov, preprečevanju nasilja itd.,« je iz leta v leto bolj zajeten katalog orisala urednica **Mirjana Martinović**.

Ob tem je poudarila, da vrsta nevladnih organizacij v regiji šolam ne ponuja zgolj znanja s področja njihovega delovanja, ampak še terenske izkušnje in osebne anekdote, izvajalci pa lahko svoje delavnice prilagodijo tako starosti otrok kot željam šole. Ob tem bodo otroci spoznali tudi društveno delovanje, vso pestrost in poslanstvu naravnano delovanje nevladnega sektorja. »Predvsem tudi prostovoljstvo ter interesno združevanje in povezovanje, ki potrjuje, da lahko s skupnimi močmi dosežemo prav vse,« je še dodala in ob zaključku šolskega leta tako strokovnim delavcem šol kot otrokom v imenu stičišča in sodelujočih NVO zaželela mirne počitnice ter navdiha polno naslednje šolsko leto.

Delovanje stičišča in izid kataloga Delavnice navdiha 2025/26 sta podprla Ministrstvo za javno upravo iz Sklada za NVO in Mestna občina Novo mesto.

Regijski NVO center